Όρθιος απέναντι στην Τότεναμ ο Ολυμπιακός.



Οι «ερυθρόλευκοι» βρέθηκαν στο 30’ να χάνουν με 2-0 στο Φάληρο από τους Λονδρέζους με τέρματα των Κέιν (κουτό πέναλτι του Μεριά στο 26’) και Μόουρα, αλλά έδειξαν σθένος και πήραν το καθόλου άσχημο 2-2 στην πρεμιέρα του Champions League. Κόντρα στην περυσινή φιναλίστ.



Ο Ποντένσε μείωσε στο 44’ και ο Βαλμπουενά με πέναλτι στο 54’ έφερε την κατάσταση στα ίσα. Δοκάρι είχαν στο 19’ οι Πειραιώτες με τον Γκερέρο.



Έτσι ξεκίνησαν

Χωρίς εκπλήξεις η ενδεκάδα του Ολυμπιακού. Αφού είχε ετοιμοπόλεμο και τον Σεμέδο, ο Πέδρο Μαρτίνς πήγε στη δοκιμασμένη συνταγή, που άλλωστε οδήγησε και τους ερυθρόλευκους μέχρι και τους ομίλους του Champions League.



Ο τεχνικός των Πειραιωτών, λοιπόν, και για το παιχνίδι απέναντι στην Τότεναμ κατέληξε σε 4-2-3-1 με τους: Σα, Τσιμίκα, Μεριά, Σεμέδο, Ομάρ. Μπουχαλάκη, Γκιγέρμε, Μασούρα, Βαλμπουενά, Ποντένσε και Γκερέρο.







Στην αντίπερα όχθη, ο Ποτσετίνο επέλεξε κι αυτός 4-2-3-1. Ο Γιορίς βρέθηκε κάτω από τα δοκάρια, με τους Ντέιβις, Βερτόχεν, Αλντερβάιρελντ και Σάντσες να απαρτίζουν στην τετράδα της άμυνας. Εντομπελέ, Γουίνκς ήταν στον άξονα και μπροστά τους ο Έρικσεν. Ντέλε Άλι και Μόουρα θα πλαισιώνουν τον Κέιν στην επίθεση.







Το ματς

Επίθεση, αλλά προσεκτικά. Ο Ολυμπιακός ξεκίνησε με ορμή (έχοντας και την ώθηση από το «καυτό» γήπεδο) στο παιχνίδι του, όπως συνηθίζει εντός έδρας, αλλά και με την απαραίτητη σύνεση. Διότι, όπως αποδείχθηκε και στη συνέχεια, κάθε λάθος πληρώνεται ακριβά κόντρα σε τέτοιους αντιπάλους. Η Τότεναμ από την άλλη έδειξε υπομονή στο πρώτο τέταρτο του αγώνα και είχε παθητικό ρόλο. Αυτό το… μείγμα έφερε ένα καλό πρώτο εικοσάλεπτο για τους Πειραιώτες, που έβγαλαν ικανοποιητικό αριθμό καλών επιθέσεων (έχοντας υπόψιν το ποιος αντίπαλος βρισκόταν απέναντι) και έφτασαν μια ανάσα από το 1-0 στο 19’.



Όταν ο Τσιμίκας σέντραρε από τ’ αριστερά και ο Ποντένσε έστρωσε ωραία στον Γκερέρο που με διαγώνιο σουτ έστειλε την μπάλα στο δεξί δοκάρι του Γιορίς. Είχαν προηγηθεί δύο επιθέσεις (6’, 8’) των «ερυθρόλευκων» με καλές προϋποθέσεις, αλλά ο Ποντένσε δεν έκανε το καλύτερο δυνατό. Ειδικά στη δεύτερη περίπτωση, που βρέθηκε με πιο αργό αντίπαλο, αλλά φοβήθηκε τη φάση και κλείστηκε, πριν κάνει ακίνδυνο σουτ με το αριστερό.



Οι «Spurs» άρχισαν να γίνονται πιο επιθετικοί με την πάροδο του χρόνου και ειδικά μετά το δοκάρι των γηπεδούχων, που πιθανόν να τους… τσίτωσε. Στις πρώτες τους πραγματικά καλές επιθέσεις είχαν αυτό που έλειψε από τον Ολυμπιακό, την ουσία και βρέθηκαν με ένα δυνατό πεντάλεπτο να έχουν κάβα το 2-0. Ο Κέιν πήρε το πέναλτι από τον Μεριά, που την πάτησε στη φάση του πέναλτι, το οποίο έκανε γκολ ο Άγγλος φορ (26’) με άνεση. Πριν προλάβει να ανασυνταχθεί η ομάδα του Μαρτίνς, ήρθε και δεύτερο «χτύπημα», με τον Μόουρα (30’) να εκτοξεύει βολίδα εκτός περιοχής.







Οι Πειραιώτες, όπως είναι λογικό, χρειάστηκαν λίγο χρόνο για να αναδιοργανωθούν και προς το τέλος του β’ μέρους ξεκίνησαν την προσπάθειά τους για αντεπίθεση. Ο Ποντένσε έδωσε το σύνθημα, έπειτα από ωραία συνεργασία με τον Βαλμπουενά στην κόντρα και ωραίο/συρτό τελείωμα με το δεξί από κάπως πλάγια θέση.



Στο β’ μέρος το σενάριο ήταν διαφορετικό. Η Τότεναμ μπήκε πιο καλά σε σχέση με το πρώτο μέρος, αλλά και από τους γηπεδούχους στο δεύτερο, έχοντας και καλύτερη ψυχολογία από τον Ολυμπιακό, που, ωστόσο, δεν έδειξε διάθεση για να… παραδοθεί. Ο Βαλμπουενά φώναξε «παρών» σε ακόμη μια δύσκολη κατάσταση για φέτος και στο 54’ έκανε γκολ το πέναλτι που κέρδισε ο ίδιος σε μαρκάρισμα του Βερτόνχεν.







Πλέον, όχι μόνο ήταν στα ίσα το παιχνίδι, αλλά ο Ολυμπιακός είχε και πολύ καλή ψυχολογία, αλλά και το «καυτό» Καραϊσκάκη να τον… σπρώχνει, την ώρα που η Τότεναμ προσπαθούσε να καταλάβει πώς τη έπαθε. Αφού δήλωσε και ο Σα «παρών» στο 65’, βγάζοντας σουτ του Ντελέ Άλι από καλή θέση, ο Ολυμπιακός θέλησε να παίξει και για κάτι καλύτερο. Χωρίς να σημαίνει ότι είχε εξασφαλίσει κάτι. Η Τότεναμ, πάντως, άρχισε να πιέζει σε αυτό το διάστημα, ανέβασε στροφές και γι’ αυτό ο Μαρτίνς πέρασε εκτός τον Βαλμπουενά (στη θέση του ο Μπενζιά στο 69’), που άρχισε να μένει από δυνάμεις.



Το τελευταίο εικοσάλεπτο ήταν παιχνίδι για γερά νεύρα, με λίγες και καλές φάσεις και για τις δύο ομάδες. Ο Ολυμπιακός είχε την ευκαιρία του Μπενζιά που αστόχησε στο 75’ από πλεονεκτική θέση και οι Λονδρέζοι το δυνατό σουτ -έπειτα από εξαιρετική προσπάθεια- του Λαμέλα στην κλειστή γωνία του Σα, που κράτησε το 2-2. Στο φινάλε, η Τότεναμ, έχοντας και τον Σον πλέον στον αγωνιστικό χώρο, πίεσε και έκλεισε στην περιοχή του τον Ολυμπιακό, που φύλαξε τα νώτα του πόνταρε αρκετά στην κόντρα.



Οι συνθέσεις:

Ολυμπιακός (Πέδρο Μαρτίνς): Σα, Τσιμίκας, Σεμέδο, Μεριά, Ομάρ, Μπουχαλάκης, Γκιγέρμε, Μασούρας (78’ Ραντζέλοβιτς), Βαλμπουενά (69’ Μπενζιά), Ποντένσε, Γκερέρο (89’ Ελ Αραμπί)



Στον πάγκο έμειναν: Αλέν, Καμαρά, Αβράαμ Παπαδόπουλος, Τοροσίδης.



Τότεναμ (Μαουρίτσιο Ποτσετίνο): Γιορίς, Σάντσες, Αλντερβάιρελντ, Φερτόνχεν, Ντέιβις, Εντομπελέ (62’ Σισοκό), Γουίνκς, Έρικσεν, Άλι (73’ Σον), Μόουρα (76’ Λαμέλα), Κέιν.



Στον πάγκο των Λονδρέζων έμειναν οι Γκατσανίγκα, Γουόκερ-Πίτερς, Ντάιερ, Γουανιάμα



Γήπεδο: «Γ. Καραϊσκάκης»

Διαιτητής: Τζανλούκα Ρόκι (Ιταλία).

Βοηθοί: Φιλίπο Μέλι και Τσίρο Καρμπόνε



Το live του αγώνα

